Brandbestryder doodgeskietSonile Annah Mnguni (Foto:; Verskaf) ŉ Brandbestryder van die Tshwane-nooddiens is Woensdagaand net buitekant die brandweerstasie in Bronkhorstspruit, Gauteng, doodgeskiet. Charles Mabaso, woordvoerder van die Tshwane-nooddiens, sê volgens ander brandbestryders het Sonile Annah Mnguni (59) omstreeks 20:10 uit die stasie geloop om ’n persoon te ontmoet met wie sy glo ’n afspraak gehad het. Sy het net voor dit ’n oproep van die betrokke persoon beantwoord. “Die brandbestryders beweer dat hulle tussen vier en vyf skote gehoor het etlike minute nadat sy [Mnguni] uit die brandweerstasie geloop het,” sê Mabaso. “Nadat die brandbestryders van die skok en vrees van die geweerskote herstel het, het hulle buitentoe gegaan om na Mnguni te soek. Haar liggaam is sowat 100 meter weg van die brandweerstasie met veelvuldige skietwonde ontdek.” Volgens Munyadziwa Ramovham polisiewoordvoerder, is Mnguni in die kop en gesig geskiet. “’n Paramedikus het Mnguni op die toneel dood verklaar en haar liggaam is aan die Gautengse patologiediens oorhandig,” sê Ramovham. Die motief vir die moord is in hierdie stadium nog onbekend en word deur die polisie ondersoek. Die werknemerwelstand-afdeling is geaktiveer om beradingsondersteuning aan werknemers en die familie van die oorledene te bied. “Die Tshwane-nooddiens betuig hul meegevoel aan Mnguni se familie, kollegas en vriende met haar skielike heengaan.” Enigiemand met meer inligting wat tot die verdagte(s) se inhegtenisneming kan lei, kan die Bronkhorstspruit-polisie by 013 932 9222 skakel.